 **Arendal og Omegn Seniornett**

# Årsberetning 2023

**Foreningens virksomhet – sammendrag.**

Arendal og Omegn Seniornetts virksomhet har i 2023 vært normal mht. antall kurs og medlemsmøter. Vi har gjennomført 6 medlemsmøter og 8 kurs i 2023.

I tillegg arrangerte Arendal og Omegn Seniornett hele 5 Datastuekurs i samarbeid med Arendal og Omegn Pensjonistlag. 2 kurs ble holdt i Grimstad og 3 i Arendal.

Vi hadde stand på Arendalsuka i 2023 på samme måte som tidligere. Standen var bemannet av oss i Arendal og Omegn Seniornett.

I tillegg til våre vanlige aktiviteter har vi deltatt på konferanser/seminarer, messer og møter, samt gjennomført noen «Drop-in» der medlemmer kan komme og få en-til-en hjelp.

Styretleder ble i 2023 gjenvalgt som medlem i Seniornetts hovedstyre, og har dessuten vært vararepresentant i Voksenopplæringsforbundets fylkesutvalg i Agder.

Medlemsutviklingen i Arendal og Omegn Seniornett har vært positiv også i 2023. Ved årsskiftet er vi ca 313 medlemmer.

**Styret:**

Styret har bestått av:

Leder: Tore Vimme

Sekretær: Kari Degerud Hannås

Kasserer: Turid Frøysaa

Styremedlem: Dagfinn Sevik

Styremedlem: Anne Hoflandsdal

Styremedlem: Tore Tunold

Varamedlem: Ulf Eriksen

Anne Hoflandsdal og Ulf Eriksen er på valg i 2024.

**Revisor:**

Andreas Koch er revisor.

**Valgkomité:**

Valgkomitéen består av Andreas Koch og Birthe Lauvsnes. Birthe er på valg.

**Medlemsmøter 2023 – Tema og foredragsholdere**

Det ble holdt 6 medlemsmøter i 2023 med i overkant av 42 deltakere pr møte i gjennomsnitt. Alle møtene ble gjennomført på Arendal bibliotek.

|  |  |  |  |
| --- | --- | --- | --- |
| **Medlemsmøter 2023 - Tema og foredragsholdere** | | | |
| **Dato** | **Tema** | **Foredragsholdere** | **Deltagere** |
| **19.1.** | Digital hele livet/Årsmøte | Silje Marie Jensen, IKT Seniorer | 45 |
| **21.3.** | Fysisk aktivitet – kognitiv evne | Hilde Lohne Seiler, UIA | 41 |
| **26.4.** | Bibliotekets digitale tjenester | Kristin Havstad, Arendal bibliotek | 35 |
| **19.9.** | Digital arv og Fremtidsfullmakt | Kristin Ruud, Seniornett Norge. | 51 |
| **17.10.** | Kunstig intelligens | Morten Goodwin, UiA. | 42 |
| **21.11.** | Arendal kommunes nettsider og dig.løsn. | Camilla Cole, Arendal kommune | 39 |

**Årsmøte:**

Årsmøtet ble avholdt 19. januar 2023.

**Styremøter:**

Det ble holdt 10 styremøter i 2023, hvorav 7 var fysiske møter. I tillegg var det som vanlig en del avklaringer pr epost.

**Landsmøtet 2023.**

Landsmøtet var i 2023 ble avholdt 4.-5- mai i Drammen. Fra Arendal og Omegn Seniornett deltok sekretær og leder. På årets møte snakket Statssekretær Gunn Karin Gjul fra Kommunal- og distrikts-departementet. Det var store forventninger til fremlegging av regjeringens digitaliseringsmelding. Den var dessverre ikke ferdig på dette tidspunktet, men ble lagt frem noe senere. Det er et generelt dokument og har ikke fått noen virkning på vårt arbeid i Seniornett.

På landsmøtet ble det valgt ny styreleder, nemlig Sturla Bjerkaker. Sturla har sittet i styret i Seniornett siden 2015. Han erstatter Karin Moe Røisland som valgte å gå av som styreleder. Dessuten gikk Steinar Simonsen ut av styret. Resten av styret ble gjenvalgt.

I tillegg til styreleder, består styret nå av Siri Mollatt (70), Bærum, Odd Magne Eide (77), Gloppen, Kari Engen (72), Trondheim, Gunvor Holst (76), Tromsø, Tore Vimme (71), Grimstad, Erling Wang (75), Kolbotn (ny) og Trine Christensen (67), Drøbak (ny).

Ellers var det mest formelle saker på agendaen. Møtet var effektivt og ble godt gjennomført.

**Kurs 2023.**

I 2023 kjørte vi et normalt kursprogram. Vi har noen kurs som kan kjøres ved behov, men som vi ikke lyser ut siden etterspørselen er litt lav. Kurset Facebook/Sosiale medier er flyttet over i den kategorien pga. lav etterspørsel.

Oversikten under viser de kursene vi har gjennomført. Hovedlærere på kursene har vært: Tore Tunold, Dagfinn Sevik, Ulf Eriksen og Tore Vimme. I tillegg til hovedlærerne har det vært 2 til 4 hjelpelærere på hvert kurs. Et kurs ble avlyst pga. sykdom.

Detaljert oversikt over kursene i 2023:

|  |  |  |  |  |  |
| --- | --- | --- | --- | --- | --- |
| **Kurs 2023** | | | | | |
|  | **Kurslærer** | **Startdato** | **Deltagere** | **Kurstimer** | **Kurstype** |
| **1** | Dagfinn Sevik | 14.02 | 8 | 8 | Praktisk bruk av PC i hverdagen |
| **2** | Ulf Eriksen | 14.03 | 9 | 8 | Mobil bildebehandling |
| **3** | Tore Tunold | 20.03 | 9 | 9 | Bildebehandling på PC |
| **4** | Tore Vimme. | 25.03 | 4 | 8 | Facebook/Sosiale medier |
| **5** | Tore Vimme | 24.04 | 10 | 9 | Nettbrett og smarttelefon gr kurs |
| **6** | Tore Tunold | 18.09 | 6 | 9 | Bildebehandling på PC |
| **7** | Ulf Eriksen | 23.10 | Avlyst | 8 | Bildebehandling på mobil |
| **8** | Dagfinn Sevik | 15.11 | 7 | 8 | Praktisk bruk av PC |
| **9** | Tore Vimme | 27.11 | 8 | 9 | Nettbrett og smarttelefon gr kurs |
|  |  | Totalt | 61 | 76 |  |

**Romsituasjonen.**

Romsituasjonen er god. Samarbeidet med Arendal bibliotek er veldig godt – de er alltid imøtekommende mht. våre ønsker. De har dessuten fornyet en del utstyr – spesielt i Auditoriet.

Samarbeidet med Tyholmen Frivilligsentral og Grimstad Frivilligsentral har også fungert godt – der har vi kjørt Datastuer og Drop-in.

**Arendalsuka.**

Arendalsuka ble igjen arrangert, slik som i 2022. Seniornett hadde stand i Peder Thomassons gate, og standen ble i 2023 utelukkende betjent av personer fra Arendal og Omegn Seniornett.   
Av forskjellige årsaker så fikk vi ikke besøk av hverken styreleder eller generalsekretær i år.

**Digital Festival.**

Temaet for årets Digital Festival var «Ny på nett». Arendal og Omegn Seniornett hadde ingen spesielle arrangement i denne forbindelse. Vi føler at aktiviteten vår i forbindelse med Datastuer har dekket dette området.

**Datastue.**

I samarbeid med Arendal og Omegn Pensjonistlag, gjennomførte Arendal og Omegn Seniornett 5 Datastuekurs i 2023 – på hhv. Tyholmen Frivilligsentral (3) og Grimstad Frivilligsentral (2), med totalt 59 deltakere. Totalt har det i 3-års perioden vært gjennomført 10 kurs med til sammen 128 deltakere.  
Datastue-prosjektet har hatt et styre bestående av følgende personer:  
Roger Eilertsen, Thor Martin Reiersølmoen og Jon-Eirik Johansen, alle fra Arendal og Omegn Pensjonistlag, og Lisa Johannessen, Turid Frøysaa og Tore Vimme fra Arendal og Omegn Seniornett. Dessuten har vi på kursene benyttet Dagfinn Sevik som hovedlærer, og mange hjelpelærere–både fra Arendal og Omegn Pensjonistlag og fra Arendal og Omegn Seniornett.  
Dette prosjektet ble altså avsluttet i 2023, og vi vil ikke gjennomføre flere Datastuekurs i denne formen. Vi vil benytte anledningen til å takke alle involverte og en spesiell takk til Arendal og Omegn Pensjonistlag for godt samarbeid gjennom 3 år.

**Annen aktivitet.**

Ved siden av medlemsmøter, kurs, Datastuer og Arendalsuka, har vi hatt følgende aktivitet:

* Vi har holdt et foredrag på Hisøy Pensjonistforening i februar.
* Vi har deltatt på en Seniordag i Vennesla i mai.
* Vi har deltatt på en Seniordag i regi av Grimstad kommune i mai.
* Vi har deltatt på en Seniordag arrangert av Gjerstad og Vegårshei kommune på Brokelandsheia i september.
* Vi har deltatt på Arendal kommunes «Leve hele livet fest for 78-åringer» som ble holdt i september på Filadelfia i Arendal.
* Vi har holdt foredrag hos Risør Pensjonistforening i november.
* Vi har holdt et foredrag om svindel for Fagforbundets pensjonistutvalg for eldre og uføre på sykehuset i Arendal i november.

**Medlemsutvikling.**

Det har vært en positiv medlemsutvikling også i 2023. Vi startet året med 285 medlemmer, og er ved slutten av 2023 oppe i 313 medlemmer. Det medfører at vi er den tredje største lokalforeningen i Seniornett. Bærum og Trondheim er størst med hhv. ca 660 og ca 340 medlemmer. Hovedårsakene til økningen oppfatter vi å være følgende:

* Datastuekurs: Vi har fått noen nye medlemmer fra kursdeltakere på Datastuekurs.
* Arendalsuka: Vi fikk flere nye medlemmer av å ha stand.
* «Jungeltelegrafen» - personlige relasjoner.

Takk til alle som bidrar til å rekruttere nye medlemmer.  
**Styret**